ออมสินขอค่าตรากตรำ2เดือน อ้างทำงานเพิ่มช่วยรัฐบาลแก้โควิด
พนักงานออมสินยื่นหนังสือถึงคลังขอค่าตรากตรำ 2 เดือน อ้างทำงานเสาร์อาทิตย์ช่วยรัฐบาลแก้โควิด ไม่มีเวลาอยู่กับครอบครัว
18 พ.ค. 2563

ผู้สื่อข่าวรายงานว่า ในเพจเฟซบุ๊ก “สหภาพแรงงานรัฐวิสาหกิจ ธนาคารออมสิน – สร.อส.” ได้เปิดเผยหนังสือ ลงวันที่ 18 พ.ค. 2563 ถึง นายอุตตม สาวนายน รมว.คลัง เรื่องขอความอนุเคราะห์พิจารณาจ่ายเงินค่าตอบแทนพิเศษ (เบี้ยตรากตรำ) แก่พนักงานและลูกจ้างธนาคารออมสิน โดยระบุว่า ตามที่ได้เกิดสถานการณ์การแพร่ระบาดของไวรัสโคโรนา 2019 (โควิด-19) ในหลายประเทศทั่วโลก และส่งผลกระทบต่อเศรษฐกิจไทยทั้งทางตรงและทางอ้อม รวมถึงชีวิตความเป็นอยู่ของประชาชน ทำให้กระทรวงการคลังออกมาตรการดูแลและเยียวยาผลกระทบเพื่อแบ่งเบาภาระค่าใช้จ่ายให้กับประชาชน รวมทั้งมาตรการเสริมสภาพคล่องผู้ประกอบการ ซึ่งเป็นมาตรการที่เกี่ยวข้องกับธนาคารออมสิน ประกอบด้วย
1. มาตรการดูแลและเยียวยาแรงงานลูกจ้าง ลูกจ้างชั่วคราว อาชีพอิสระที่ไม่อยู่ในระบบประกันสังคม ที่ได้รับผลกระทบจากโควิด-19 ได้แก่
1. มาตรการดูแลแรงงานลูกจ้าง ลูกจ้างชั่วคราว อาชีพอิสระที่ไม่อยู่ในระบบประกันสังคมเพื่อช่วยเหลือเยียวยาจากผลกระทบที่ต้องหยุดประกอบกิจการของสถานประกอบการ
2. โครงการสินเชื่อฉุกเฉินเพื่อเสริมสภาพคล่อง
3. โครงการสินเชื่อพิเศษเพิ่มเติม เพื่อเพิ่มสภาพคล่อง
4. โครงการสินเชื่อดอกเบี้ยต่ำ สำหรับสำนักงานธนานุเคราะห์ โดยธนาคารออมสินสนับสนุนเงินทุนและคิดอัตราดอกเบี้ย 0.10% ต่อปี 5. มาตรการเสริมความรู้ จัดอบรมฝึกทักษะอาชีพให้ผู้ได้รับผลกระทบ
2. มาตรการดูแลเยียวยาผู้ประกอบการ ได้แก่ โครงการสินเชื่อเพื่อช่วยเหลือผู้ประกอบการรายย่อย เพื่อเสริมสภาพคล่องในการดำเนินธุรกิจ และแบ่งเบาภาระค่าใช้จ่ายในการประกอบธุรกิจ นอกจากนี้ยังได้รับมอบหมายให้ดำเนินงานในเรื่องที่เกี่ยวเนื่อง เช่น เป็นผู้ลงพื้นที่ตรวจสอบผู้ประกอบอาชีพอิสระ หรือผู้พิทักษ์สิทธิ์ ในมาตรการแจกเงิน 5,000 บาท ซึ่งมีผลการตรวจสอบสิทธิ์สะสม ณ วันที่ 15 พ.ค. 2563 ทั้งประเทศ อยู่ที่ 1.04 แสนราย และดำเนินการแล้ว 1.02 แสนราย และมอบหมายให้ธนาคารออมสินเป็นหน่วยงานรับเรื่องร้องทุกข์เงินเยียวยา 5,000 บาท ตั้งแต่วันที่ 18-29 พ.ค. 2563
ดังนั้น การดำเนินการตามมาตรการดังกล่าวเป็นการให้บริการประชาชนที่นอกเหนือจากภารกิจตามปกติของธนาคารออมสิน ส่งผลให้พนักงานและลูกจ้างธนาคารออมสินต้องอยู่ปฏิบัติงานที่สำนักงานจนมืดค่ำ มีเวลาอยู่กับครอบครัวน้อยลง เพราะต้องมาทำงานวันเสาร์-อาทิตย์ และยังสุ่มเสี่ยงต่อการติดเชื้อโควิด-19 จากการที่ประชาชนเข้ามาใช้บริการที่สาขาจำนวนมาก
ข้อเสนอดังกล่าว เพื่อสร้างขวัญและกำลังใจในการทำงานแก่พนักงานและลูกจ้างธนาคารออมสิน ที่ทุ่มเทแรงกายและสติปัญญาในการปฏิบัติภารกิจตามมาตรการดูแลและเยียวยาผลกระทบโควิด-19 ของกระทรวงการคลัง จึงเห็นควรให้พิจารณาจ่ายเงินค่าตอบแทนพิเศษ (เบี้ยตรากตรำ) จำนวน 2 เท่าของเงินเดือน ที่นอกเหนือจากเงินโบนัสประจำปี ให้กับพนักงานและลูกจ้างธนาคารออมสินต่อไป